**Likumprojekta**

**"Grozījumi Ieslodzījuma vietu pārvaldes likumā"**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekta "Grozījumi Ieslodzījuma vietu pārvaldes likumā" (turpmāk – Likumprojekts) izstrādes mērķis ir nodrošināt Ieslodzījuma vietu pārvaldes amatpersonām (turpmāk – Pārvalde) pilnvaras ātri un efektīvi reaģēt ārkārtas situācijās ieslodzījuma vietās sadarbībā ar citām iestādēm, ātri un efektīvi reaģēt uz bezpilota gaisa kuģu vai citu lidaparātu lidojumiem virs Pārvaldes infrastruktūras, precizēt ieroču lietošanas regulējumu un saņemt no ārstniecības iestādēm informāciju par ieslodzītā veselības stāvokli.  Likumprojekts spēkā stāsies līdz 2020.gada 31.decembrim. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ieroču un speciālo līdzekļu aprites likuma 1.panta 14.punkts noteic, ka ierocis ir priekšmets vai mehānisms, kas speciāli radīts dzīvu vai nedzīvu mērķu iznīcināšanai vai bojāšanai, proti, termins "ierocis" ir plašāks par terminu "šaujamierocis", savukārt Ieslodzījuma vietu pārvaldes likumā(turpmāk – Likums) noteikts termins "šaujamierocis".  Lai nodrošinātu Pārvaldes amatpersonām un citu valsts iestāžu amatpersonām tiesības pielietot un izmantot plašāka klāsta ieročus un tehniskās ierīces krīzes situāciju pārvaldīšanai ieslodzījuma vietās, kā arī lai novērstu nesaskaņotus bezpilota gaisa kuģu un cita veida lidaparātu, kuri nav kvalificēti kā gaisa kuģi, lidojumus ieslodzījuma vietas teritorijā vai tuvāk par 500 m no tās, kas ir Ministru kabineta 2016.gada 22.novembra noteikumu Nr.737 "Kārtība, kādā veicami bezpilota gaisa kuģu un tādu cita veida lidaparātu lidojumi, kuri nav klasificējami kā gaisa kuģi" (turpmāk – Noteikumi nr.737) 17.punkta pārkāpums, Likumprojektā paredzēts vārdu "šaujamierocis" aizstāt ar vārdu "ierocis". Papildus Likumprojekts paredze arī tiesības Pārvaldes amatpersonām un citu valsts iestāžu amatpersonām izmantot tehniskās ierīces dienesta pienākumu veikšanai. Tādējādi Pārvaldes amatpersonām tiks nodrošinātas tiesības mācību procesa īstenošanā izmantot ieročus, kas pārveidoti lietošanai, piemēram ar SIMUNITION, UTM vai analogu munīciju. Šo ieroču izmantošana ļaus Pārvaldei kvalitatīvāk apmācīt amatpersonas pielietot šaujamieročus, veicot apsardzes funkciju.  Nepieciešams papildināt Likumu nosakot Valsts drošības iestāžu amatpersonām tiesības bez speciālās atļaujas apmeklēt ieslodzījuma vietas. Kā arī jāiekļauj Likumā deleģējums Ministru kabinetam noteikt kārtību, kādā apmeklē ieslodzījuma vietas.  Nepieciešams Likuma 22.panta pirmo daļu papildināt ar 10.punktu, paredzot amatpersonu tiesības normatīvajos aktos noteiktajā kārtībā saņemt no ārstniecības iestādēm informāciju par ieslodzītās personas veselības stāvokli Likumā noteikto funkciju veikšanai. Tas ir nepieciešams, piemēram, lai organizētu apcietinājuma kā drošības līdzekļa un brīvības atņemšanas kā kriminālsoda efektīvu izpildi, piemērojot ieslodzītajam viņa veselības stāvoklim atbilstošus resocializācijas līdzekļus. Pārvaldei ir nepieciešama objektīva informācija par personas veselības stāvokli:  1) notiesātā resocializācijas vajadzību, antisociālas uzvedības un atkārtota noziedzīga nodarījuma izdarīšanas riska pakāpes izvērtēšanai (Latvijas Sodu izpildes kodeksa 61.5pants noteic, ka divu mēnešu laikā pēc notiesātā ievietošanas brīvības atņemšanas iestādē soda izciešanas uzsākšanai iestādes priekšniekam jānodrošina katra notiesātā risku un vajadzību izvērtēšana). Izvērtēšanu veic Pārvaldes amatpersonas nevis ārstniecības personāls;  2) nepilngadīgo ieslodzīto iesaistīšanai speciālās izglītības programmās vai lēmuma pieņemšanai par ieslodzījuma vietā esošā izglītojamā atbrīvošanu no noteiktajiem valsts pārbaudījumiem normatīvajos aktos noteiktajā kārtībā. Saskaņā ar Ministru kabineta 2013.gada 11.marta noteikumu Nr.112 "Kārtība, kādā izglītojamie atbrīvojami no noteiktajiem valsts pārbaudījumiem" 6.punkta nosacījumiem, ministrijas padotībā esošās valsts izglītības iestādes vadītāja iesniegtos dokumentus izskata attiecīgā ministra apstiprināta komisija. Cēsu 2.vakara (maiņu) vidusskola ir Pārvaldes Cēsu Audzināšanas iestādes nepilngadīgajiem struktūrvienība. Ar tieslietu ministra rīkojumu ir izveidota atbilstoša komisija, kuras sastāvā ir Pārvaldes amatpersonas, kurām lēmuma pieņemšanai par nepilngadīgā ieslodzītā atbrīvošanu no noteiktajiem valsts pārbaudījumiem ir nepieciešama informācija par nepilngadīgā ieslodzītā veselības stāvokli (konkrētajā gadījumā – par slimībām, kuras var būt par pamatu izglītojamā atbrīvošanai no valsts pārbaudījumiem. 2017./2018.mācību gadā Pārvaldes Cēsu Audzināšanas iestādē nepilngadīgajiem tiek īstenotas trīs speciālās izglītības programmas, kurās vidēji gadā piedalās pieci nepilngadīgie ieslodzītie, kas ir 13% no kopējā ieslodzījuma vietā esošo izglītojamo skaita. 2016.gadā Pārvaldes Cēsu Audzināšanas iestādē nepilngadīgajiem tika īstenotas četras speciālās izglītības programmas, 2015.gadā – trīs, 2014.gada – piecas, 2013.gadā – sešas. 2017.gadā veselības stāvokļa dēļ no noteiktajiem valsts pārbaudījumiem ieslodzījumā vietā esošie nepilngadīgie izglītojamie netika atbrīvoti, tomēr 2016.gadā no valsts pārbaudījumiem tika atbrīvoti  pieci ieslodzījumā vietā esošie nepilngadīgie izglītojamie, 2015.gadā – četri, 2014.gadā – 0, 2013.gadā – trīs.).  Papildināms ir Likuma 23.pants ar pirmo prim daļu, jo arvien biežāk ieslodzījuma vietas saskaras ar nepieciešamību izmantot speciālos līdzekļus – dienesta suņus, kas ir efektīvs līdzeklis aizliegto priekšmetu un neatļauto vielu konstatēšanā. Līdz ar to pants ir papildināts ar jaunu daļu, paredzot amatpersonām tiesības izmantot dienesta suņus konkrētajās tiesiskajās situācijas. Papildus ir precizējama panta trešā daļa, paredzot to, ka Pārvaldes priekšnieks ir amatpersona, kurai ziņo par speciālo līdzekļu pielietošanu. Kriminālprocesa likuma 387.panta piektā daļa noteic, ka Ieslodzījuma vietu pārvaldes pilnvarotas amatpersonas izmeklē noziedzīgus nodarījumus, ko izdarījuši apcietinātie vai notiesātie, kā arī Ieslodzījuma vietu pārvaldes darbinieki ieslodzījuma vietās. Iekšējās drošības biroja likuma 4.panta otrais punkts noteic, ka Biroja funkcijas ir atklāt, izmeklēt un novērst noziedzīgus nodarījumus, kurus izdarījuši Ieslodzījuma vietu pārvaldes amatpersonas ar speciālajām dienesta pakāpēm, pildot dienesta pienākumus ieslodzījuma vietās, ja tie saistīti ar vardarbību. Līdz ar to ir izveidots pietiekams speciālo līdzekļu un fiziskā spēka lietošanas kontroles mehānisms, un papildus amatpersonu informēšana ir nelietderīga valsts iestāžu resursu izmantošana.  Pārvalde apkopojot informāciju par bezpilota gaisa kuģu un tādu cita veida lidaparātu, kuri nav kvalificējami kā gaisa kuģi (turpmāk – bezpilota gaisa kuģis) lidojumiem virs ieslodzījuma vietu teritorijas, un secināja, ka 2017.gadā un 2018.gadā ir konstatēti vairāk kā 30 bezpilota gaisa kuģu lidojumi virs ieslodzījuma vietām, neievērojot Noteikumu Nr.737 17.punktā noteiktās prasības. Bezpilota gaisa kuģu lidojumi virs ieslodzījuma vietas teritorijas, galvenokārt, ir saistīti ar aizliegto vielu un priekšmetu nogādāšanu ieslodzītajām personām. Konstatēti arī gadījumi, kad bezpilota kuģa lidojuma laikā tiek veikta Pārvaldes infrastruktūras video fiksēšana, kā arī videomateriālu publiskošana sociālajā vietnē [www.youtube.com](http://www.youtube.com)., kas nav pieļaujami no drošības viedokļa.  Pārvaldes fiksēto un iepriekš minēto bezpilota gaisa kuģu lidojumu skaits neraksturo objektīvo situāciju, jo pašlaik bezpilota gaisa kuģu lidojumu identificēšana notiek vizuālas kontroles apstākļos. Ja lidojums tiek veikts diennakts tumšajā laikā, vai arī ievērojamā augstumā, šo lidojumu identificēšana ir būtiski apgrūtināta vai pat neiespējama. Pārvaldes rīcībā esošā informācija liecina par to, ka, lai veiktu nelegālo bezpilota gaisa kuģa lidojumu virs Pārvaldes infrastruktūras, nolūkā piegādāt aizliegtās vielas vai priekšmetus, bezpilota gaisa kuģu piloti lidojumus veic tieši diennakts tumšajā laikā un no ievērojama augstuma nometot saiņus ar priekšmetiem vai vielām, kas ir aizliegti ieslodzījuma vietās.  Pārvaldes rīcībā ir arī informācija par gadījumiem, kad ar bezpilota gaisa kuģa palīdzību, aizliegtie priekšmeti vai vielas tiek piegādātas uz konkrēto vietu, pielidojot pie konkrētas kameras loga, izmantojot GPS koordinātes, nevis bezpilota gaisa kuģi vadot manuāli. Līdz ar to Likumā ir jānosaka Pārvaldes amatpersonu tiesības ar tehniskajām ierīcēm veikt bezpilota gaisa kuģu lidojumu fiksēšanu, pārtraukšanu, nosēdināšanu un iznīcināšanu, ja lidojums tiek veikt, pārkāpjot normatīvajos aktos noteiktās prasības.  Likuma 2.panta otrā daļa cita starpā noteic, ka Pārvaldi vada priekšnieks. Savukārt ņemot vērā ieslodzījuma vietu specifiku un iespējamo krīzes situāciju iespējamību ieslodzījuma vietu teritorijā, Likumā jāparedz Pārvaldes priekšnieka tiesības noteikt amatpersonu, kas tieši nodrošinās krīzes situācijas pārvaldīšanu ieslodzījuma vietā.  Likuma 24.pants noteic Pārvaldes amatpersonas tiesības pielietot dienesta šaujamieroci. Savukārt Likumā nav paredzēts tiesiskais regulējums attiecībā uz ieroču ienešanu un lietošanu ieslodzījuma vietas teritorijā, lai piedalītos prettiesisko darbību pārtraukšanu dažādās situācijās. Likumā nav noteikts tiesiskais regulējums, saskaņā ar kuru citu valsts iestāžu amatpersonām būtu tiesības pielietot ieroci ieslodzījuma vietās. Likumā nav noteikta kārtība, kādā Iekšlietu ministrijas sistēmas iestāžu amatpersonas un Nacionālu bruņoto spēku personālsastāvs izmanto un pielieto ieročus, un izmanto un lieto speciālos līdzekļus ieslodzījuma vietas teritorijā, lai pārtrauktu Likuma 24. pantā minētās prettiesiskās darbības. Šobrīd, piemēram, Valsts policijas amatpersona pielieto ieroci ieslodzījuma vietā saskaņā ar likumu "Par policiju". Ja ieslodzījuma vietā notiek ārkārtas situācija, kas ir saistīta ar ķīlnieka sagrābšanu, grautiņiem, dedzināšanu, masu nekārtībām vai masveida pretošanās amatpersonām ir jānoteic vairākām Pārvaldes amatpersonām tiesības atļaut izmantot ieročus ieslodzījuma vietā, jo šobrīd tiesiskais regulējums nenoteic šāda veida tiesības.  2017.gada maijā notika Pārvaldes un Valsts policijas Galvenās kriminālpolicijas pārvaldes pretterorisma vienības "Omega" mācības Pārvaldes Rīgas Centrālcietumā, kuru rezultātā konstatēts tiesiskā regulējuma trūkums konkrētajā jomā. Teroraktu plānošanas un organizēšanas iespējamība Latvijā un terorisma draudu līmenis ir vērtējams kā zems, savukārt Pārvalde biežāk sastopas ar situācijām, kas norāda uz ieslodzīto iespējamu radikalizāciju.  Pārvaldes rīcībā ir informācija, kas liecina, ka ieslodzījuma vietās ir vērojamas radikalizācijas izpausmes. Šobrīd ieslodzījuma vietās atrodas vairākas ieslodzītās personas, kuras tiek turētas aizdomās par prettiesisku piedalīšanos bruņotajos konfliktos citās valstīs. Tāpat ieslodzījuma vietās tiek ievietotas citu valstu personas, kas mentāli, garīgi, fiziski, emocionāli atšķiras no pārējiem ieslodzītajiem. Nereti iepriekš minētās personas pārstāv ārvalstu organizētās noziedzības vidi un mēģina radīt iekšējos drošības riskus ieslodzījuma vietās.  Apkopojot iepriekš minētos riskus, Pārvalde secināja, ka ir nepieciešami grozījumi Likumā, kas savukārt ļautu valstij efektīvi reaģēt uz iespējamajiem drošības riskiem. Līdz ar to, lai nodrošinātu vienotu tiesisko regulējumu un ieroča izmantošanas un pielietošanas praksi ieslodzījuma vietā, Likumprojekts paredz precizēt Pārvaldes amatpersonu un noteikt Iekšlietu ministrijas sistēmas iestāžu amatpersonu un Nacionālo bruņoto spēku personālsastāva tiesības izmantot un pielietot ieročus, un izmantot un lietot speciālos līdzekļus, lai pārtrauktu Likuma 24.pantā minētās prettiesiskās darbības, kā arī mācību procesa un praktisko nodarbību īstenošanai ieslodzījuma vietas teritorijā.  Likuma 24. panta otrā daļa noteic, ka ja ieslodzījuma vietā notiek ar grautiņiem, dedzināšanu vai ķīlnieku sagrābšanu saistītas masu nekārtības, masveida pretošanās amatpersonām un ja ar citiem līdzekļiem pārtraukt šīs darbības nav iespējams, šaujamieročus drīkst pielietot pēc tieslietu ministra, Tieslietu ministrijas valsts sekretāra, Pārvaldes priekšnieka vai viņa vietnieka mutvārdu rīkojuma. Ņemot vērā ieslodzījuma vietu darbu specifiku, iespējamo krīzes situāciju īpatnības ieslodzījuma vietās, Pārvaldei 'šādās situācijā ir neieciešams rīkoties nekavējoties, lai novērstu Likuma 24. panta otrajā daļā minētās situācijas. Tieši Pārvaldes amatpersonām ir jāpārvalda krīzes situācijas atrisināšanu ieslodzījuma vietas teritorijā, jo citām personām nav pietiekamas zināšanas par ieslodzījuma vietas infrastruktūras īpatnībām, tehnisko stāvokli, ieslodzīto izvietojumu un raksturojumu u.tml. Līdz ar to likumprojekts paredz noteikt, ka Pārvaldes priekšniekam vai viņa vietniekam ir tiesības dot atļauju citu iestāžu amatpersonām pielietot ieroci ieslodzījuma vietā, ja ieslodzījuma vietā notiek ķīlnieka sagrābšana, grautiņi, dedzināšana, masu nekārtības vai masveida pretošanās amatpersonām un ja ar citiem līdzekļiem pārtraukt šīs darbības nav iespējams.  Likumā tiek paredzēts deleģējums Ministru kabinetam noteikt kārtību, kādā dienesta vajadzībām izsniegtus ieroču veidus izmanto, pielieto, glabā, nēsā, realizē, pārvadā un pārsuta Ieslodzījuma vietu pārvaldē. |
|  | Projekta izstrādē iesaistītās institūcijas un publiskas personas kapitālsabiedrības | Nav. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pārvaldes un Iekšlietu ministrijas sistēmas iestāžu amatpersonas, Nacionālo bruņoto spēku personālsastāvs, ieslodzītie, ārstniecības personas, personas, kas veic bezpilota gaisa kuģa lidojumus. |
| 2. | Tiesiskā regulējuma ietekme uz tautsaimniecību un administratīvo slogu | Būtisks papildu administratīvais slogs netiks radīts. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts nerada ietekmi uz valsts vai pašvaldības budžetu. |

|  |  |
| --- | --- |
| **IV. Tiesību akta projekta ietekme uz spēkā esošo tiesību normu sistēmu** | |
| Nepieciešamie saistītie tiesību aktu projekti | Pēc Ministru kabineta noteikumu projekta par dienesta vajadzībām izsniegto ieroču veidiem un kārtību, kādā tos izmanto, pielieto, glabā, nēsā, realizē, pārvadā un pārsuta Ieslodzījuma vietu pārvaldē stāšanās spēkā spēku zaudēs Ministru kabineta 2009.gada 27.janvāra noteikumi Nr.70 "Ieslodzījuma vietu pārvaldes amatpersonu ar speciālajām dienesta pakāpēm dienesta šaujamieroču nēsāšanas un glabāšanas noteikumi".  Pēc likumprojekta pieņemšanas otrajā lasījumā ir jāizstrādā Ministru kabineta noteikumi par:  1) ieslodzījuma vietu apmeklēšanas kārtību.  2) kārtību, kādā dienesta vajadzībām izsniegtus ieroču veidus izmanto, pielieto, glabā, nēsā, realizē, pārvadā un pārsuta Ieslodzījuma vietu pārvaldē. |
| Atbildīgā institūcija | Tieslietu ministrija. |
| Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr.970 "Sabiedrības līdzdalības kārtība attīstības plānošanas procesā" 7.4.1.apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu. |
| 2. | Sabiedrības līdzdalība projekta izstrādē | Projekts un tā sākotnējās ietekmes novērtējuma ziņojums (anotācija) **2019.gada 25.jūnijā** tika publicēts:  1) Tieslietu ministrijas tīmekļvietnes sadaļā "Sabiedrības līdzdalība" (https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti);  2) Pārvaldes tīmekļvietnes sadaļā "Sabiedrības līdzdalība" (http://www.ievp.gov.lv/index.php/sabiedribas-lidzdaliba/izstrades-stadija-esosie-projekti);  3) Ministru kabineta tīmekļvietnē (https://mk.gov.lv/content/ministru-kabineta-diskusiju-dokumenti).  Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par projektu līdz **2019.gada 15.jūlijam**. |
| 3. | Sabiedrības līdzdalības rezultāti | …. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pārvalde, Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā netiks izveidotas jaunas institūcijas un netiks likvidētas vai reorganizētas esošās institūcijas. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Boriss 67290206

[Andris.Boriss@iep.gov.lv](mailto:Andris.Boriss@iep.gov.lv)

Škavronska 67046125

Diana.Skavronska@tm.gov.lv